ΓΡΑΠΤΗ ΕΡΩΤΗΣΗ E-2796/01

υποβολή: Carmen Fraga Estevez (PPE-DE) προς την Επιτροπή

(9 Οκτωβρίου 2001)

Θέμα: Αναπροσαρμογή του στόλου αλιείας με παρασυρόμενα δίχτυα (spadare) στην αλιεία μεταναστευτικών ειδών στη Μεσόγειο

Η έκθεση της Επιτροπής για την εφαρμογή, κατά το 2002, της κοινοτικής νομοθεσίας σχετικά με τη χρησιμοποίηση παρασυρομένων διχτυώνπογραμμίζει εκ νέου τις δυσκολίες που ορισμένα κράτη μέλη, ιδίως στην περιοχή της Μεσογείου, συναντούν προκειμένου να προσαρμοσθούν σε αυτό το ρυθμιστικό πλαίσιο. Συγκεκριμένα, δημιουργεί έκπληξη η επιβεβαίωση που περιέχεται στην προαναφερθείσα έκθεση ότι 102 ιταλικά πλοία αλιείας με παρασυρόμενα δίχτυα δεν πρόκειται να αναπροσανατολιστούν, πρακτικά δε δεν αναγνωρίζουν την κοινοτική νομοθεσία σε σχέση με την απαγόρευση της χρήσης των παρασυρομένων διχτυών.

Τούτο, μαζί με τις προφανείς δυσκολίες ελέγχου στην περιοχή και το γεγονός ότι οι ιταλοί ελεγκτές, όπως αναφέρεται στην έκθεση, δεν διαθέτουν αρκετές τεχνικές γνώσεις για την αλιεία, ούτε για την κοινοτική ή εθνική νομοθεσία, οι δε έλεγχοι πραγματοποιούνται σε έντονο κλίμα ανασφάλειας, μας οδηγεί να ρωτήσουμε την Επιτροπή:

- Με δεδομένο το πρόγραμμα της αναπροσαρμογής του στόλου αλιείας με παρασυρόμενα δίχτυα και τις δυσκολίες και βασικές ελλείψεις ελέγχου εκ μέρους του ενδιαφερομένου κράτους μέλους, ποια μέτρα σκοπεύει να λάβει η Επιτροπή για αυτά τα 102 πλοία που αρνούνται να αναπροσαρμόσουν τον τρόπο αλιείας τους·

- Μελετά η Επιτροπή κάποιου τύπου κυρώσεις κατά ενός στόλου που, εάν τα πράγματα δεν αλλάξουν γρήγορα, θα καταστεί τελείως παράνομος κατά το επόμενο έτος·

- Ποια διαβήματα πραγματοποιήθηκαν ενώπιον των ιταλικών αρχών προκειμένου να επιλυθεί το πρόβλημα αυτής της σωρείας ανωμαλιών το ταχύτερο δυνατό·

Απάντηση του κ. Fischler εξ ονόματος της Επιτροπής

(20 Νοεμβρίου 2001)

Σύμφωνα με τον κατάλογο των σκαφών που επιτρέπεται να χρησιμοποιούν το δίχτυ spadara το 2001, η μείωση των αλιευτικών σκαφών που προκύπτει από το εθνικό σχέδιο αναπροσανατολισμού που αφορά το δίχτυ αυτό συνεχίζεται ακόμη μετά το έτος 2000. Ως εκ τούτου, ελπίζουμε ότι η ιταλική κυβέρνηση θα συνεχίσει τις ενέργειές της προκειμένου να διασφαλίσει εγκαίρως μία πλήρη απαγόρευση του διχτυού αυτού.

Τα μέτρα για τη διασφάλιση της συμμόρφωσης προς τιςποχρεώσεις ελέγχου στον τομέα της αλιείας, καθώς επίσης και οι κυρώσεις στην περίπτωση παραβάσεων ανήκουν στην ευθύνη του κράτους μέλους. Η Επιτροπή δεν μπορεί να επιβάλει άμεσα στους αλιείς την τήρηση του κανονισμού του Συμβουλίου (ΕΚ) αριθ. 1239/98 της 8ης Ιουνίου 1998 για την τροποποίηση του κανονισμού (ΕΚ) αριθ. 894/97 για τη θέσπιση ορισμένων τεχνικών μέτρων για τη διατήρηση των αλιευτικών πόρων(1).

Ζητήθηκε από την ιταλική κυβέρνηση να πληροφορήσει την Επιτροπή σχετικά με τα μέτρα που λήφθηκαν για τη διασφάλιση της συμμόρφωσης προς τον κανονισμό (ΕΚ) αριθ. 1239/98.

Το 2002, η παρακολούθηση στην ξηρά και στη θάλασσα της δραστηριότητας παρασυρόμενων διχτυών θα συνεχίσει να αποτελεί προτεραιότητα στο πλαίσιο του προγράμματος επιθεώρησης της Επιτροπής και θα ληφθούν τα αναγκαία μέτρα για την επαλήθευση της εφαρμογής της κοινοτικής νομοθεσίας από την Ιταλία για την απαγόρευση της χρήσης παρασυρόμενων διχτυών για την αλιεία άκρως μεταναστευτικών ειδών. Σε αντίθετη περίπτωση, θα κινηθούν οι διαθέσιμες διαδικασίες παράβασης κατά του κράτους μέλους.

Επί του παρόντος, έχει ήδη κινηθεί διαδικασία παράβασης κατά της Ιταλίας όσον αφορά τη χρήση παρασυρόμενων διχτυών μεγάλης κλίμακας.

(1) ΕΕ L 171 της 17.6.1998.